Martin Lutz Group – Presse 2014

Martin Lutz Group har været en fast bestanddel af den danske og internationale jazzscene i godt 10 år, med stort set uændret besætning. Alene det, er ved at være et særsyn i en musikalsk verden hvor flygtige bekendtskaber og one-hit-wonders hører til hverdagskosten. I forår og efterår 2014 fejrer orkestret derfor deres jubilæum med en række koncerter ligesom der barsles med et nyt album samme år (gruppens fjerde af slagsen!) – et album, der endnu engang søger at udfordre genreskel og stilistiske rammer både hvad angår instrumentering og kompositioner. Martin Lutz Group er kendt for en innovativ, humoristisk og åben tilgang til musikken med udgangspunkt i jazzen og bevæger sig i en smeltedigel mellem afrikansk, nordisk og amerikansk tradition – et univers, der danner udgangspunkt for gruppens DMA-præmierede crossover. Gruppen har bl.a. samarbejdet med så forskellige kunstnere som den italienske bandoneonspiller Paolo Russo, den verdenskendte folkemusiker Harald Hauggaard, samt internationale stjerner som Marilyn Mazur, Jacob Fischer m.fl.